“กรภัทร” แนะเก็บ 5 หุ้นเด่น เน้นกลุ่ม “ส่งออก” คาดกำไร Q3 โตแกร่ง
“กรภัทร วรเชษฐ์” แนะเก็งกำไร TU - CPF - GFPT – BBIK - BE8 คาดชูกลุ่มส่งออกคาดกำไรไตรมาส 3/65 เติบโตโดดเด่น พร้อมประเมินกอบดัชนีสัปดาห์นี้ให้แนวรับ 1,650 – 1,659 จุด แนวต้าน 1,609 - 1,600 จุด
22 ส.ค. 2565

นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) เปิดเผยผ่านรายการ “ข่าวหุ้นเจาะตลาด” วันนี้ ( 22 ส.ค. 65 ) ว่า ตลาดหุ้นไทยสัปดาห์นี้จะเคลื่อนไหวในลักษณะไซด์เวย์ดาวน์ เหตุนักลงทุนยังคงรอติดตามดูการประชุมประจำปีของเฟด ที่เมืองแจ็กสัน โฮล ในวันที่ 25-27 ส.ค. 65  ขณะเดียวกันประเด็นทางงการเมืองในไทยก็เป็นอีกประเด็นหนึ่งที่นักลงทุนจับตามองเช่นกัน โดยเฉพาะประเด็นงบประมาณวาระ 3 ที่กำลังพิจารณาร่างให้แล้วเสร็จ รวมถึงตัวนายกรัฐมนตรีว่าศาลรัฐธรรมนูญจะพิจารณาว่าอย่างไร แต่โดยหลักนักลงทุนจับตาประเด็นต่างประเทศมากกว่า และยังมีความกังวลเรื่องดอกเบี้ยนโยบายอยู่
สำหรับตลอดทั้งสัปดาห์นี้ให้กรอบแนวรับ 1,650–1,659 จุด และแนวต้าน 1,609-1,600 จุด  ส่วนวันนี้ (22 ส.ค. 65) ให้กรอบดัชนีแนวต้านที่ 1,638-1,641 จุด ขณะที่แนวรับ 1,614–1,608 จุด สำหรับประเด็นเรื่องความชัดเจนทางการเมือง ส่วนใหญ่จะส่งผลกระทบกับหุ้นที่อิงกับการลงทุน  และอีกหนึ่งปัจจัยที่ต้องจับตามองที่คาดว่าจะส่งผลกระทบต่อหุ้นไทย คือ การที่อเมริกาดึงสภาพคล่องกลับเพิ่มเติม ลดงบดุลเพิ่มต่อ จาก 4.75 หมื่นล้านเหรียญต่อเดือน เป็น  9.5 หมื่นล้านเหรียญต่อเดือน หรือเพิ่มขึ้นเท่าตัว ซึ่งทางจิตวิทยาตรงนี้อาจทำให้เงินบาทอ่อนค่า และดอลลาร์สหรัฐฯแข็งค่าเร่งตัว
อย่างไรก็ตามหุ้นแนะนำ “เก็งกำไร” อยู่ในกลุ่มหุ้นส่องออก ได้แก่ บริษัท ไทยยูเนี่ยน กรุ๊ป จำกัด (มหาชน) หรือ TU, บริษัท เจริญโภคภัณฑ์อาหาร จำกัด (มหาชน) หรือ CPF และบริษัท จีเอฟพีที จำกัด (มหาชน) หรือ GFPT เนื่องจากคาดว่าจะกลับมาส่งออกได้มากยิ่งขึ้น ส่งผลให้มีกำไรเพิ่มขึ้นในไตรมาส 3/65 พร้อมกับยังมีหุ้นกลุ่ม ICT, ค้าปลีก, โรงไฟฟ้า โดยกลุ่มดังกล่าวให้เน้นตั้งรับเป็นสำคัญ นอกจากนี้ยังมีหุ้นน่าจับตา อาทิ บริษัท บลูบิค กรุ๊ป จำกัด (มหาชน) หรือ BBIK และบริษัท เบริล 8 พลัส จำกัด (มหาชน) หรือ BE8